GURRUTXAGA URANGA (EAJ, 2018-05-17):
Eskerrik asko, presidente andrea. Egun on guztioi.
Bollain jauna, osteguna da ez da ostirala gaur, sailburuari interpelazio bat egiten ari zinela pentsatzen nuen eta mozio baten inguruko eztabaidan ari gara, eta gainera mozio bat denon artean adostasun batera iritsi garena eta egia esan sorpresa sartu dut zure jarrera. Ez naiz gehiegi sartuko, uste dut poztu egin behar garela lortu dugun akordioagatik eta horretan, horrekin geldituko naiz gaur.
Guk ere bai bat egiten dugu diagnosiarekin eta bai EH Bilduk eta bai Elkarrekin Podemosek egindako diagnosi horrekin. Ez naiz berriro datuetan sartuko. Denok ezagutzen ditugu datu horiek. Horiek dira, ezin ditugu ukatu. Eta horri buelta ematen saiatu behar gara, eta horretarako lanean jarraitu behar dugu instituzioetatik eta gizarte eragileekin elkarlana bultzatuz ere bai.
Nazio ereduan uste dugu gizarte ongizatea garrantzitsua dela aurrera egin ahal izateko eta gazteen egoerari buelta eman behar diogula, azken finean, gazteen enplegua bermatzen bada ere, neurri handi batean lortuko dugula gizarte oso baten ongizate hori.
Eta norabide aldaketa bat eskatzen zen hasierako mozioan gaur egun bizi den paradigma aldaketa horren aurrean, EH Bilduk aipatzen zuen bezala, eta guk uste dugu horrela badela eta hori ere ez dugula ukatzen.
Baina bai uste dugu Jaurlaritzak konpromisoa badaukala eta norabide aldaketa horretan neurriak hartzen hasia dela, Jaurlaritza bera osatu zen momentuan Gazteria Zuzendaritza Enplegu eta Gizarte Politiken Sailera pasatu zen momentuan, ez?
Enplegua da gaur egun gazteoi gehien arduratzen digun gaia, eta horri heltzeko eta modu eraginkorrago batean heltzeko hartutako aldaketa bat izan zen, eta gure ustez garrantzi handia daukan aldaketa izan da.
Eta bide horretan, aurreko astean eztabaidagai izan genuen 2017-2020ko Enplegu Plan Estrategikoan hirugarren jarduera ildo nagusi bezala azaltzen zaigu gazteriaren enplegua suspertzeko neurri zehatzak.
Eta hor aipatzen dira hezkuntzatik lanerako igarotzea, Lehen Aukera Programa, gazte ekintzaileei laguntzea, gazteei zuzendutako tokiko enplegu planak, eraberritzeko edo erreleborako programak, gazteen itzulera sustatzea, talentu gaztea, prestakuntza duala eta gazteen enplegurako prestakuntza, eta guzti hori lortzeko helburu espezifiko batzuekin eta adierazleak ezarriz.
Beraz, guk bai pentsatzen dugu talka plan hori edo talka neurriak martxan jartzen hasiak direla, bai IV. Gazte Planaren bidez eta baita Enplegu Plan Estrategiko horren bidez.
Eta askotan entzun behar izaten dugu, eta gaurkoan ere, ba anbizio gutxirekin egiten dela, ez dugula gehiago nahi...
Nik uste dut egin ezin dena dela egoera ekonomikoa daukagun moduan edukita, eman ezin dugun eskaini eta hori azkenean demagogia egitea litzateke.
Eta Bollain jaunak gazteen frustrazioa aipatzen zuen. Nik uste dut frustrazioa sortu dezakeena dela beraiei esatea lortuko dugula hemendik eta datorren urtera izugarrizko datuak edukitzea eta hori ez lortzea.
Nik uste dut benetan errealitatea zein den ezagutu behar dugula eta nik uste dut Jaurlaritzak argi daukala zein den bizi den, gaur egun bizi dugun errealitatea eta horri buelta emateko politikak martxan jartzen ari da.
Baina giltza magikorik ere ez daukagu. Lanean jarraitu behar dugu, ekin egin behar diogu, gainean egon. Eta formula hori da: Lan egin eta elkarlana, gaurko akordioan lortu dugun bezalaxe.
Zeren oso kontuan eduki behar dugu errealitatearen printzipioa, politikan oinak lurrean edukitzea oso garrantzitsua delako, eta nahien eta aukeren arteko oreka hori mantendu behar dugulako.
Lidergo politikoaz ere hitz egiten da eta nik bai esango nuke gazteriari dagokionez ez genukeela beldurrik eduki beharko, zeren lehendakariak berak Jaurlaritzan lehenengo bere ildo estrategiko horiek edo konpromiso horiek ezartzerakoan, ba lehenengo helburu horien artean kokatzen duelako gazteriaren egoerari buelta emateko neurriak ezartzea.
Eta sailburuak berak ere bai martxan dauzka plan eta neurri desberdinak guzti honentzako, eta beti ere elkarlan hori bultzatuz, Enplegu Plan Estrategiko horretan aipatzen den bezala, foru aldundiekin, udalekin, Eudelekin, mankomunitateekin, tokiko garapen agentziekin, sindikatuekin, merkataritza ganberekin... Ez horiek bakarrik, baita ere prestakuntza zentro eta unibertsitateekin.
Nik uste dut hor badagoela gizarte mailan eragileak diren guztiekin horri buelta emateko nahi hori eta nik uste dut gaurkoan ere erakutsi dugula nahi hori hor dagoela Legebiltzarretik baita ere.
Eta enplegua da gaur daukagun gaia eta egia da gazteoi momentu honetan gehien arduratzen digun gaia dela, baina ez digu horrek bakarrik eragiten gazteoi.
IV. Gazte Plana aurkeztera etorri zirenean zuhaitzaren irudia jarri ziguten eta zuhaitz hartan azaltzen zen oinarrietan edo oinarrizko elementu edo sustrai horietan geneuzkala emantzipazioa lortzeko enplegua, hezkuntza eta etxebizitza, osasunarekin batera, oinarrietan dauzkagula.
Baina gure bizitza garapen bat egiteko eta gizarteko parte aktibo izateko badauzkagula ere beste hainbat balio eragina daukatenak gure eguneroko bizitzan; ba kultura, aisialdia, kirola, partaidetza, kontsumoa, justizia soziala, berdintasuna.
Badauzkagula beste hainbat eta pentsatzen dut irizpide propioa, autonomia, ekimena, partaidetza, elkartasuna eta garapen sozial eta ekonomikorako konpromisoa erakusten duen gazteria daukagula Euskadin eta hori behar dugula, eta balio horiei eutsi egin diegula, neurri handi batean gure herria aurrera eraman ahal izateko eduki ditugun balioak izan direlako.
Zeren gazteak gizartearen parte sentitzen garenean, parte hartu nahi dugu, loturak sortu nahi ditugu. Konpromisoa hartzen dugu eta komunitatearen garapenean ba eragile aktibo bilakatzen gara.
Eta hala gara, gizartearen parte gara. Ez dugu beste kolektibo berezi bat osatzen. Egia da laguntza behar dugula ikasketetatik lanerako salto horretan eta lagundu egin behar zaigula, baina estralurtarrak ere ez gara, eta Jaurlaritzan hartzen diren beste sail guztietan hartzen diren politika desberdinak ere bai gugan eragina daukatela.
Eta IV. Gazte Plan horrek ere horrela aipatzen zuen, nola dagoen guzti hori, zeharkakotasun hori mantentzeko nahi bat eta konpromiso bat, sail guztietan hartzen diren neurri desberdinak gugan daukaten eragin hori ikusteko.
Estarrona jaunak bai aipatzen zuela ikuspegi ekonomista batetik egiten dela eta nik ez dut uste horrela denik. Ez dut bat egiten baieztapen horrekin.
Bai pentsatzen dut Jaurlaritzak ba momentu honetan gazteriaren egoera gazteoi, guri gehien arduratzen digun gaia izanda horri heldu behar diola bereziki, baina pentsatzen dut badaukala beste ikuspegi bat eta osotasunez begiratzen diola gazteriari.
Beraz, gure taldean ez dugu pentsatzen kolokan jarri behar denik Jaurlaritzak gazteekiko daukan konpromisoa, hasiera-hasieratik erakutsi duen konpromisoa.
Gaurkoan iritsi garen akordioa pentsatzen dut benetan akordio ona dela. Egia da hasiera batean plan berriak egitera eskatzen zela eta nik pentsatzen dut eta gure taldeak pentsatzen du eraginkorragoa dela jada martxan daudenak eta Jaurlaritzak martxan dituen ekimen guzti horietan Legebiltzar honek uzten dituen neurri guzti horiek txertatzen joatea, azkenean denon laguntzarekin egin behar dugulako aurrera.
Eta bueno, zoriontzen zaituztet talde guztioi, batez ere Estarrona jaunari, egindako esfortzuagatik, nik uste dut, denon ikuspegia sartzea lortu delako eta bueno, zoriondu eta eskertu.
Besterik gabe. Eskerrik asko.